  Майя Бывальцева Удмуртия «Выль ар котькуд корка» («Новый год в каждый дом») огъяросси ужрад борды итӥськиз. Элькунын улӥсьёс выль ар мылкыд но шуныт кузьманы быгатозы соослы, кинлы со тужгес но кулэ. Ужрад 18-тӥ толсурозь кыстӥськоз. Со сярысь улосвылысь физкультурая, спортъя но егитъёсын ужанъя министерстволэн пресс-службаез ивортӥз. Ӵектос улсын волонтёръёс эмъяськонниын кыллись, тазалыксыя сюбегатэм луонлыкъёсын пиналъёсты ӟечкылалозы. Озьы ик асмылкыдчиос коронавирусэн нюръяськись ёзэтъёсысь эм ужасьёслэн нылпиоссылы кузьымъёс сётозы но соос понна пӧртэм ужрадъёс ортчытозы. Со сяна, волонтёръёс огназы улӥсь, калыке потыны шугъяськись пересьёс доры но вуылозы. 31-тӥ толсурозь Быдӟым Атыкай ожысь ветеранъёс доры Дед Мороз пӧрмытскыса ветлозы, «Огъя Россия» партиен ӵош дасям кузьымъёсты сётъялозы. Огъросси калык фронт «Шумпотон корзинаос» ӵектос радъяз. Удмуртиысь вузкаронниосын басьяськисьёс басьтэм кузьымзэс кельыны быгатозы – ческыт сиёнъёсты, шудонъёсты но мукет. Дед Мороз но Снегурочка пӧрмытскем волонтёръёс кузьымъёсты пиналъёслы 10-тӥ толшорозь вуттозы. Ӵектосэ юрттӥсь сямен пыриськон пумысен 8 (3412) 65-50-07 номеро телефонъя юалляськыны луэ. #НовогодниеОкна онлайн-флешмоб улсын Удмуртиын улӥсьёс квартираязы, коркаязы, школаосын укнооссэс Выль арлы чеберъяны быгато. Туспуктэмъёсты мерлыко вотэсъёсы #НогодниеОкна #Новыйгодвкаждыйдом #УдмуртияНовогодняя хештегъёсын поттоно. «Выль ар котькуд азбаре» акци улсын волонтёръёс Ижкарысь ньыль азбаръёсы чеберъям кыз пуктозы. «Выль ар котькуд корка» огъяросси акци улсын тужгес трос ӟеч ужъёс лэсьтэм но ужрадъёсы мыло-кыдо пыриськем устозэ волонтёрез – Тол Бабаез быръёзы. Куриськонъёсты 25-тӥ толсурысен 12-тӥ толшорозь кутозы. Йылпумъянъёс 13-15 толшоре лэсьтозы. Куриськонэз 12-тӥ толшорозь акцилэн  сётыны луэ, отын акциос сярысь-прос ивортонъёс вань.  Тегъёс: Мерлык Ижкар Удмуртия Выльар волонтёръёс  